**Κριτήριο γλώσσας -λογοτεχνίας**

**1ο κείμενο: Απόλαυση της ανάγνωσης και τα σύγχρονα διλήμματα**

[Εισαγωγή: άρθρο του Μ. Σουλιώτη από : ΤΑ ΝΕΑ, Τρίτη 3 Μαΐου 2011, ελαφρώς συντομευμένο. Ο Μίµης Σουλιώτης (1949 -2012) είναι ποιητής και δίδαξε Λογοτεχνία στο Πανεπιστήμιο Δυτικής Μακεδονίας.]

Σαν να λέμε, κιθαρίστας ή ντράμερ; Τα παίρνω με τη σειρά: ο μηχανολόγος που συντόνισε το έργο ώστε η Κοζάνη να αποκτήσει τον θαυμαστό ιντερνετικό οικισμό της και να γίνει η πρώτη ελληνική ψηφιακή πόλη, βιάστηκε ωστόσο στην ακροτελεύτια – και πιασάρικην[[1]](#footnote-1), ομολογουμένως –ερώτηση του δημοσιογράφου[[2]](#footnote-2) «Ένα laptop ή ένα βιβλίο σε κάθε μαθητή;», ν’ απαντήσει ανενδοιάστως: «Οπωσδήποτε ένα laptop. Ας ξεκολλήσουμε λίγο από τις παραδοσιακές µας αγκυλώσεις. Θα προτιμούσα να στέλνω τον επτάχρονο γιο µου στο σχολείο µε ένα laptop υπό μάλης, παρά µε ένα ογκώδες σακίδιο επ’ ώμου».

Ώστε «παραδοσιακή αγκύλωση» το βιβλίο; Όσο κι αν µας ταλαιπώρησε µε ανούσια έντυπα η σχολική εκπαίδευση, όσο κι αν δεν έχουμε εθιστεί να αντλούμε απόλαυση από το παραδοσιακό διάβασμα, μην πετούμε τις λέξεις σαν να φτύνουμε τσόφλια: δύσκολο να διαβαστεί ο Μπαλζάκ[[3]](#footnote-3) στο λάπτοπ· και ο Λεϊβνίτιος[[4]](#footnote-4) δυσκολότερα. Λησμόνησε ο καινοτόμος μηχανικός ότι η Κοζάνη έχει κηρυχθεί (1995) «Πόλη του Βιβλίου», στην οποία ιδρύθηκε και λειτουργεί το Ινστιτούτο Βιβλίου και Ανάγνωσης;…. Σε μια τέτοια πόλη απάδει[[5]](#footnote-5) να πούμε πως το βιβλίο συνιστά «παραδοσιακή αγκύλωση». Έχουμε τη µανία να καταστρέφουμε το παλιό στο όνομα του καινούργιου: αντί να χτίσουμε τις πολυκατοικίες παραδίπλα, όπως έκαμε όλη η Ευρώπη, ανατολική και δυτική, εμείς διά της αντιπαροχής γκρεμίσαμε τα διατηρητέα και δη αγαλλιώντες· και πάλι τώρα, για να εγκαθιδρύσουμε τα e-books θεωρούμε αναγκαίο να κατεδαφίσουμε το έντυπο βιβλίο. Μα και περί ποίων «παραδοσιακών αγκυλώσεων» πρόκειται, άλλωστε; Αν το σοβαρέψουμε, τότε οι πληροφορικάριοι είναι οι πλέον ιδεόληπτοι επειδή η Πληροφορική και τα λάπτοπ της είναι σήμερα του συρμού[[6]](#footnote-6) – και μια τέτοια ιδεοληψία, που ερείδεται[[7]](#footnote-7) στον συρμό, είναι λιγότερο συνειδητή και άρα πιο. Εδώ απαιτείται προσοχή: το αμέσως προσεχές εκπαιδευτικό ζαβλάκωμα θα επέλθει όχι τόσο από την έλλειψη του λάπτοπ όσο από την ακραία υποτίμηση του τεχνικού μέσου «χαρτί και μολύβι» που συνδυάζεται µε τη βλακέντια υπεραξίωση και τον φετιχισμό[[8]](#footnote-8) του διαδραστικού πίνακα.

Η ηλεκτρική κιθάρα δεν μπόρεσε βεβαίως να υποκαταστήσει την «παραδοσιακή» δακτυλόκρουστη για τον ίδιο λόγο που το λάπτοπ δεν θα υποκαταστήσει ποτέ το χειροπιαστό βιβλίο. Βιβλίο και λάπτοπ μπορούν να συμπορεύονται ως παραπληρωματικά και αλληλο-συναρτώμενα και οι ηβώντες[[9]](#footnote-9) λαπτοπίστες έχουν κάμποσα να μάθουν από το «παραδοσιακό» βιβλίο, από τις τέχνες και τις τεχνικές του (το αρμόδιο υπουργείο ευνοεί τον φανατισμό υπέρ του λάπτοπ επειδή υποκαθιστώντας τα έντυπα θα μειώσει δραστικά το κόστος του σχολικού βιβλίου – και ως προς αυτό θα πράξει ορθά). Απλώς, πρέπει να βρεθούν στο μεσοβραχυπρόθεσμο μέλλον τρόποι και για την καλαίσθητη επιβίωση ορισμένων τουλάχιστον σχολικών βιβλίων· η έντυπη παράδοση να μη λείψει.

Το δίλημμα ωστόσο «βιβλίο ή λάπτοπ» δεν είναι πλαστό: οι σημερινοί μαθητές και φοιτητές προκρίνουν αναμφίβολα – και ευλόγως – το λάπτοπ, επειδή εκτός από μοντέρνο είναι κυρίως μηχάνημα πολλαπλών χρήσεων· οι έφηβοι πληροφορούνται, εσεμεσάρουν, ψαύουν[[10]](#footnote-10) και πλοηγούνται και ερωτοτροπούν στο αέναον Διαδίκτυον – ζουν στον θαυμαστό ψηφιακό κόσμο τους.

Έναντι του κατά πολλά χρηστικότερου λάπτοπ, το βιβλίο αντιβάλλει[[11]](#footnote-11) τον παραδοσιακό του μηχανισμό, τον σχεδιασμό, την εκτύπωση και τη δεσιά[[12]](#footnote-12) του· την αίσθηση του αναλογικά μεταβλητού βάρους, το αναλλοίωτο μέγεθος των σελίδων και των στεριωμένων στοιχείων, τα διπλοπερασμένα χρώματα, τις οσμές του χαρτιού, της μελάνης και του δέρματος, την ανεξαρτησία από το ηλεκτρικό ρεύμα, την ομορφιά της τυπογραφικής τέχνης του και τελικά τη συναίσθηση της κληροδοσίας – κοντολογίς την επίγνωση μιας πεπερασμένης αιωνιότητας που μορφοποιείται χάρη στην απτή υλικότητά του. Τα σύγχρονα λογισμικά έχουν να διδαχθούν από τον αστρολάβο των Αντικυθήρων[[13]](#footnote-13).

Μήτε, εξάλλου, το λάπτοπ βολεύεται υπό μάλης· θέλει κι αυτό το σακίδιό του.

<https://www.tanea.gr/2011/05/03/greece/biblio-i-laptop/>

**2ο κείμενο**



**3ο κείμενο «Το λυπημένο βιβλίο» του Θανάση Πάνου**

[Ο Θανάσης Πάνου σπούδασε οικονομία, κοινωνιολογία- εγκληματολογία και πραγματοποίησε ειδικές σπουδές εικαστικών τεχνών (εικόνα ήχος-κίνηση-λόγος). Έχει λάβει μέρος σε ατομικές και ομαδικές εκθέσεις Ζωγραφικής – video-art, στην Ελλάδα και το εξωτερικό και έχει οργανώσει λογοτεχνικές εκδηλώσεις και δρώμενα πλαισιωμένα με μουσική και οπτικοποίηση ποιητικού λόγου.]

-Που πας; ρώτησε η αδελφή μου, που ήξερε ότι όταν θα γυρίσω θα της φέρω τσιγάρα.

-Έπηξα από τις χαζομάρες της τηλεόρασης, πάω να πάρω μερικά βιβλία.

-Αα ωραία! Θα φέρεις και λυπημένο βιβλίο;

– Βέβαια. Όπως πάντα, αφού ξέρεις.

-Θα το διαβάσω πρώτη ε; γέλασε κλείνοντας το μάτι.

Φυσικά και θα το διάβαζε πρώτη γιατί εγώ ποτέ δεν άνοιγα το λυπημένο βιβλίο. Εκτός από την αδελφή μου που δεν είχε λόγο να πιστεύει ότι είμαι περίεργος, οι φίλοι θεωρούσαν ότι ήταν ηλίθιο που πέταγα το μικρό χαρτζιλίκι μου αγοράζοντας κάθε φορά και ένα λυπημένο βιβλίο.

Η ιστορία του άρχισε τυχαία, την κατάλληλη όμως στιγμή, γι’ αυτό και ήμουν τόσο δεμένος και πιστός με την τελετουργία της αγοράς του. Μια Κυριακή μελαγχολίας και αναβολής της εκδρομής του σαββατοκύριακου μετά από άγριο καυγά με την κοπέλα μου, αποφάσισα να επισκεφτώ το αγαπημένο μου βιβλιοπωλείο με τα παλαιά βιβλία, να κλειστώ μετά στο δωμάτιο μου με μουσική και ανάγνωση και να χαθώ σε κάποιο ταξίδι που θα ερχόταν ως συνήθως μέσα από τις σελίδες του.

Στο κέντρο της πόλης δίπλα από τα μεγαθήρια βιβλιοπωλεία με τους βαρύγδουπους εκδοτικούς οίκους στην βιτρίνα τους, υπήρχε αυτό το μικρό μαγαζάκι με την αρχαία ταμπέλα που μέσα του κρύβονταν ότι σαβούρα έχει γραφτεί αλλά και σπάνιοι θησαυροί. Μεταχειρισμένα βιβλία, παλαιές εκδόσεις, όλα σε ντάνες σαν τούβλα που περιμένουν κάποιο χέρι να τα σηκώσει με την πίστη ότι θα χτίσει κάτι αξιόλογο μέσα του. Χανόμουν μέσα στον χώρο του, βουτούσα σαν \ μέσα σε ταινία ασπρόμαυρη και πάντα έφευγα πάντα με πέντε βιβλία, συνήθως στην τιμή του ενός από ότι στα παραδίπλα βιβλιοπωλεία. Εκείνη την Παρασκευή ανακάλυψα το πρώτο λυπημένο βιβλίο. Χαζεύοντας τίτλους, εξώφυλλα και οπισθόφυλλα-και στα κλεφτά μυρίζοντας και τις σελίδες-και ενώ έψαχνα για το τελευταίο, έπιασα στα χέρια μου ένα βιβλίο με το όνομα της.

Μάλιστα, ο συγγραφέας ήταν Γάλλος όπως Γαλλίδα ήταν και η κοπέλα μου. Στο κιτς εξώφυλλο, πάνω σε μια γέφυρα, αχνά διακρίνονταν δύο ερωτευμένοι. Πολλές οι συμπτώσεις σκέφτηκα, πάνω σε γέφυρα γνωριστήκαμε αφού τσουγκρίσαμε με τα ποδήλατα.

Το άνοιξα κρυφά και γρήγορα να μη με δει η διπλανή μου αναγνώστρια που κρατούσε «Τα Γόνιμα μάτια» του Paul Eluard και γίνω ρεζίλι. Έτσι στα πεταχτά διάβασα μια λυπημένη φράση αθώας και άκακης ερωτικής κοινοτοπίας.

Φαίνεται, σκέφτηκα, πως ήθελε λίγη χαρά και να το φέρω στην βιβλιοθήκη μου, όπως και έκανα.

Μαζί του βέβαια όπως και με τα επόμενα λυπημένα βιβλία που αγόραζα σε κάθε επίσκεψη στο βιβλιοπωλείο δεν αντάλλαξα ούτε κουβέντα. Υπάρχουν όμως στιγμές που όταν η μελαγχολία γκρινιάζει σαν κακομαθημένο παιδί, ψάχνω για απάγκιο την παραμερισμένη αυτή γωνιά της βιβλιοθήκης που μέσα της ζουν τα λυπημένα βιβλία. Οι πολυφορεμένες ιστορίες του έρωτα που ποτέ δεν με άγγιξαν με τα λόγια της αιώνιας πίστης και αγάπης.

Κι όμως, κατά περίεργο τρόπο σε αυτή την γωνιά των αδιάβαστων βιβλίων, των αποδιωγμένων στραβών και γλυκανάλατων ερώτων που πάντα κορόιδευα, βρίσκω το απάγκιο να ξαποστάσει ο στερεωμένος στη μαρμάρινη λογική, στιγματισμένος με χρεωμένα ερωτικά μητρώα εαυτός μου.

https://www.fractalart.gr/to-lypimeno-vivlio/ 08/03/2017,

**Α ΘΕΜΑ**

Να αποδώσετε σε 60 περίπου λέξεις τη σύγκριση λάπτοπ και βιβλίου (εστιάζοντας στις τελευταίες παραγράφους «Το δίλημμα ωστόσο «βιβλίο ή λάπτοπ» δεν είναι πλαστό……. έως ……. θέλει κι αυτό το σακίδιό του» του 1ου κειμένου

*15 μονάδες*

**Β. ΘΕΜΑ**

**1ο ερώτημα**

Στο 1ο κείμενο αναμειγνύονται λέξεις λόγιες, λέξεις λαϊκές, ακόμη και νεολογισμοί. Να δώσετε τρία παραδείγματα φράσεων (προσοχή: ολόκληρων φράσεων) στις οποίες συνυπάρχουν λόγια και λαϊκά (ή εναλλακτικά νεολογισμοί) στοιχεία. Να ερμηνεύσετε την επιλογή του αρθρογράφου.

*15 μονάδες*

**2ο ερώτημα**

α) Με βάση το 1ο κείμενο να κρίνετε καθεμιά από τις φράσεις που ακολουθούν ως σωστή ή λανθασμένη (μεταφέροντας στην κόλλα σας τον αντίστοιχο αριθμό και χαρακτηρισμό ΣΩΣΤΟ ή ΛΑΘΟΣ) τεκμηριώνοντας σύντομα την επιλογή σας

1. Τα βιβλία είναι ανώτερα από τα λάπτοπ.

2. Το καινούριο μπορεί να συνυπάρχει με το παλιό

3. Η διδασκαλία μέσω διαδραστικών συστημάτων έχει υπερτιμηθεί (9 μονάδες)

β) «Όσο κι αν µας ταλαιπώρησε µε ανούσια έντυπα η σχολική εκπαίδευση, όσο κι αν δεν έχουμε εθιστεί να αντλούμε απόλαυση από το παραδοσιακό διάβασμα, μην πετούμε τις λέξεις σαν να φτύνουμε τσόφλια». Να ξαναγράψετε το απόσπασμα μετατρέποντας το α΄ πρόσωπο -ρημάτων και αντωνυμιών- σε γ’. Ποιες διαφορές παρατηρείτε στο ύφος; (6 μονάδες)

*15 μονάδες*

**3ο ερώτημα**

Ποιο είναι το θέμα του 2ου πολυτροπικού κειμένου; Ποια νομίζετε ότι είναι η θέση του σκιτσογράφου;

*10 μονάδες*

**Γ. ΘΕΜΑ**

Ποιο είναι το θέμα που θίγει το 3ο κείμενο και ποια απάντηση δίνει κατά την άποψή σου; Να τεκμηριώσεις την άποψή σου με 2-3 κειμενικούς δείκτες; Ποια είναι η άποψή σου για το θέμα;

*15 μονάδες*

**Δ. ΘΕΜΑ**

Γράφετε ένα κείμενο για την ιστοσελίδα του σχολείου σας (300 περίπου λέξεων) στο οποίο εκφράζετε τη δική σας γνώμη στο ζήτημα αν στην εκπαίδευση πρέπει να χρησιμοποιούνται κυρίως τα έντυπα εγχειρίδια ή ήλθε η ώρα να αντικατασταθούν από τα λάπτοπ. Μπορείτε να προτείνετε ό,τι πιστεύετε από τα δύο ή ακόμη και άλλη «πρόταση». Μπορείτε να αξιοποιήσετε ιδέες από τα κείμενα αναφοράς.

*30 μονάδες*

1. που δημιουργεί αποδοχή, που δείχνει να δημιουργεί εμπορική επιτυχία ανεξάρτητα αν είναι καλός ή όχι [↑](#footnote-ref-1)
2. συνέντευξη (« ΤΑ ΝΕΑ», «20 ερωτήσεις», 3 Ιουλ. 2010) του μηχανολόγου, υπεύθυνου του έργου Κ. Ισπόγλου, επικεφαλής της οµάδας που έστησε τον πρότυπο ιντερνετικό οικισµό στην Κοζάνη.Περιγράφει πώς στήθηκε το δίκτυο των οπτικών ινών που προσφέρει σε 1.200 κατοίκους την πιο γρήγορη σύνδεση Ιντερνετ στην Ελλάδα και λέει ότι προτιµά ένα laptop παρά ένα βιβλίο σε κάθε µαθητή. [↑](#footnote-ref-2)
3. Ο Ονορέ ντε Μπαλζάκ (1799 –1850) ήταν Γάλλος λογοτέχνης του πρώτου μισού του 19ου αιώνα. Από στους θεμελιωτές του ρεαλισμού στην ευρωπαϊκή λογοτεχνία θεωρείται από τους σημαντικότερους μυθιστοριογράφους όλων των εποχών. [↑](#footnote-ref-3)
4. εξελληνισμένο: ο Λάιμπνιτς (1646− 1716) ήταν Γερμανός φιλόσοφος καθώς και επιστήμονας: μαθηματικός, διπλωμάτης, φυσικός, ιστορικός, βιβλιοθηκονόμος και διδάκτορας των λαϊκών και εκκλησιαστικών Νομικών. Κατέχει εξέχουσα θέση στην ιστορία των μαθηματικών και της φιλοσοφίας, έχοντας αναπτύξει τον διαφορικό και ολοκληρωτικό λογισμό, ανεξάρτητα από τον Νεύτωνα. Ο Λάιμπνιτς ήταν ένας από τους σημαντικότερους φιλοσόφους του 17ου και του 18ου αιώνα και θεωρείται ως καθολικό πνεύμα της εποχής του (homo universalis) [↑](#footnote-ref-4)
5. δεν αρμόζει, δεν ταιριάζει [↑](#footnote-ref-5)
6. της μόδας [↑](#footnote-ref-6)
7. ερείδομαι = στηρίζομαι (πρβλε έρεισμα) [↑](#footnote-ref-7)
8. υπερβολικός θαυμασμός, άκριτη λατρεία [↑](#footnote-ref-8)
9. μτχ του ηβόω – ηβώ= είμαι στην εφηβεία [↑](#footnote-ref-9)
10. αγγίζω ελαφρά, ψηλαφώ με τις άκρες των δαχτύλων [↑](#footnote-ref-10)
11. αντιπαραβάλλει [↑](#footnote-ref-11)
12. δέσιμο [↑](#footnote-ref-12)
13. Γνωστό και ως «Μηχανισμός των Αντικυθήρων» Αρχαίο τέχνημα (κατασκευή) που θυμίζει «ηλεκτρονικό υπολογιστή» και θεωρείται ότι το αξιοποιούσαν σε μετρήσεις και αστρονομικές παρατηρήσεις [↑](#footnote-ref-13)